નવી દિલ્હીઃ અનુરાગ ઠાકરની હકાલપટ્ટી બાદ ભારતીય ક્રિકેટ બોર્ડના નવા અધ્યક્ષ કોણ બનશે એની ચર્ચાઓ શરૂ થઈ ગઈ છે. ૧૫ જાન્યુઆરીથી ભારત-ઈંગ્લેન્ડ વચ્ચે વન ડે અને ટી-૨૦ શ્રેણી શરૂ થઈ રહી છે. આ સ્થિતિમાં ઝડપથી બોર્ડના નવા અધ્યક્ષ પસંદ કરવા પડશે. સુપ્રીમ કોર્ટે નવા પદાધિકારીની શોધ માટે ફલી નરીમાન અને વકીલ ગોપાલ સુબ્રમણ્યમની નિમણૂક કરી છે, જેઓ બે સપ્તાહમાં આ કામગીરી પૂરી કરશે. અત્યારે સૌરવ ગાંગુલી આ રેસમાં સૌથી આગળ ચાલી રહ્યો છે. વેસ્ટ ઝોનના વાઇસ પ્રેસિડેન્ટ ટી. સી. મેથ્યુ અને ગૌતમ રોય પણ આ દોડમાં સામેલ છે. સાઉથ ઝોનના વાઇસ પ્રેસિડેન્ટ ગંગરાજુ, સેન્ટ્રલ ઝોનના સી. કે. ખન્ના અને નોર્થ ઝોનના એમ. એલ. નેહરુ નવા નિયમો મુજબ અધ્યક્ષ બની શકે છે. ભારતીય ટીમનો ભૂતપૂર્વ કેપ્ટન ગાંગુલી અત્યારે બંગાળ ક્રિકેટ એસોસિયેશનનો અધ્યક્ષ છે. ગાંગુલીને માત્ર સમર્થકો જ નહીં, ક્રિકેટ નિષ્ણાતોનો પણ ટેકો મળી રહેશે.